
VŠEOBECNE ZÁVÄZNÉ NARIADENIE č. 03/2004
o miestach na umiestňovanie plagátov alebo iných nosičov informácií

pre uskutočnenie volieb alebo referenda v obci Chocholná-Velčice. 

Obecné zastupiteľstvo v Chocholnej-Velčiciach na základe § 6 zák. č. 369/1990 Zb. o obecnom zriadení v platnom znení, v náväznosti na príslušné platné zákony pre výkon volieb a referenda schvaľuje Všeobecne záväzné nariadenie obce Chocholná-Velčice č. 3/2004 o miestach na umiestňovanie plagátov alebo iných nosičov informácií pre uskutočnenie volieb alebo referenda v obci Chocholná-Velčice.
Článok I.

Úvodné ustanovenia

1. Všeobecne záväzné nariadenie (ďalej len VZN) v súlade s príslušným zákonom SR o voľbách alebo vykonaní referenda podrobnejšie upravuje podmienky umiestňovania plagátov alebo iných nosičov informácií v kampani súvisiacej s vykonaním volieb alebo referenda na území obce.

Článok II.

Volebná kampaň

1. Časom volebnej kampane alebo kampane pred referendom sa na účely tohto VZN rozumie obdobie kampane určené príslušným zákonom. 

2. Oprávnenou osobou pre uskutočňovanie volebnej kampane je  ten, koho kandidátne listiny boli zare-gistrované príslušnou volebnou komisiou. Oprávnenou osobou pre uskutočňovanie kampane pred referendom je každá politická strana alebo hnutie, zastúpené v NR SR.

3. Na kampaň nemožno využívať s výnimkou správ oznamovacieho charakteru obecný rozhlas. Obecné vývesky môže oprávnená osoba na kampaň použiť iba v primeranej miere na umiestnenie správ oznamovacieho charakteru. Obecné priestory môže oprávnená osoba pre kampaň použiť bezplatne, na základe dohody so správcom priestorov. 

4. Oprávnená osoba môže vylepovať na verejnom priestranstve príslušné plagáty na miesto k tomu vyhradené. Vyhradeným miestom v obci Chocholná-Velčice je oplotenie obecného úradu zo strany št. cesty III/06128. Oprávnená osoba si na vlastné náklady zabezpečí zhotovenie a upevnenie podložky pod plagáty, ktorú upevní na oplotenie. Vyhradená šírka oplotenia pre jednu oprávnenú osobu je jeden diel oplotenia. 

5. Príslušné plagáty môže oprávnená osoba umiestniť i na plochy vo vlastníctve súkromných a práv-nických osôb. Pred umiestnením plagátov na takúto plochu je oprávnená osoba povinná vyžiadať si súhlas vlastníka a dohodnúť podmienky umiestnenia plagátov.

6. Poškodzovanie a prelepovanie umiestnených podložiek a plagátov nie je dovolené. Obec nezodpove-dá za ich poškodenie. 

7. Nie je povolené umiestniť plagáty alebo iné nosiče informácií na iné než povolené miesta.

8. Plagáty alebo iné nosiče informácií môžu byť umiestnené na povolených miestach iba počas kampane určenej príslušným zákonom. Po jej skončení je príslušná oprávnená osoba povinná postarať sa o ich odstránenie a uvedenie plochy do pôvodného stavu.

Článok III.

Záverečné ustanovenia

1. VZN bolo schválené uznesením obecného zastupiteľstva v Chocholnej-Velčiciach č. 15/2004 - OZ zo dňa 28. 05. 2004.

Chocholná - Velčice dňa 28. 05. 2004

_______________________

Ing. Ľubomír Škriečka, starosta obce

Vyvesené dňa: 28. mája 2004

Zvesené dňa:   14. júna 2004 

